กฎกระทรวง ฉบับที่ 3 (พ.ศ. 2524) ออกตามความในพระราชบัญญัติรถยนต์ พ.ศ. 2522 (ฉบับ Update ล่าสุด)
กฎกระทรวง
ฉบับที่ ๓
(พ.ศ. ๒๕๒๔)
ออกตามความในพระราชบัญญัติรถยนต์
พ.ศ. ๒๕๒๒[๑]
 

อาศัยอำนาจตามความในมาตรา ๕ (๖) แห่งพระราชบัญญัติรถยนต์
พ.ศ. ๒๕๒๒รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ น้ำหนักบรรทุกสำหรับรถยนต์บรรทุกส่วนบุคคล
จะต้องไม่เกินอัตรา ดังต่อไปนี้
(๑) รถ ๒ เพลา ๔ ล้อ น้ำหนักรถรวมน้ำหนักบรรทุกไม่เกิน ๘,๕๐๐
กิโลกรัม
(๒) รถ ๒ เพลา ๖ ล้อ โดยเพลาหลังใช้ล้อคู่
น้ำหนักรถรวมน้ำหนักบรรทุก ๑๒,๐๐๐ กิโลกรัม
(๓) รถ ๓ เพลา ๖ ล้อ โดยเพลากลางและเพลาหลังใช้ล้อเดี่ยว น้ำหนักรถรวมน้ำหนักบรรทุก
๑๕,๓๐๐ กิโลกรัม
(๔)[๒] รถ ๓ เพลา ๑๐ ล้อ โดยเพลากลางและเพลาหลังใช้ล้อคู่ น้ำหนักรถรวมน้ำหนักบรรทุก
๒๑,๐๐๐ กิโลกรัม

ข้อ ๒
จำนวนคนโดยสารอย่างมากสำหรับรถยนต์นั่งส่วนบุคคลไม่เกินเจ็ดคนและรถยนต์นั่งส่วนบุคคลเกินเจ็ดคน
ให้คำนวณโดยถือเกณฑ์ระยะที่นั่ง ๔๐ เซนติเมตรต่อหนึ่งคน ถ้าระยะช่วงสุดท้ายของที่นั่งเหลือระยะไม่น้อยกว่า
๓๐ เซนติเมตร ให้นั่งได้อีกหนึ่งคน และถ้าความยาวของที่นั่งถึง ๔ เมตร
ก็ให้เพิ่มจำนวนคนโดยสารได้อีกสองคนทุก ๆ ระยะที่นั่ง ๔ เมตร ในแถวเดียวกัน 
ถ้าคนโดยสารเป็นเด็กอายุไม่เกิน ๑๐ ปี ให้นับสองคนเท่ากับผู้ใหญ่หนึ่งคน

ข้อ ๓
จำนวนคนโดยสารอย่างมากสำหรับรถยนต์สาธารณะ ให้คำนวณโดย
ถือเกณฑ์ระยะที่นั่งสำหรับผู้ขับ ๕๐ เซนติเมตร และสำหรับคนโดยสาร ๔๐
เซนติเมตรต่อหนึ่งคน 
ถ้าระยะช่วงสุดท้ายของที่นั่งเหลือระยะไม่น้อยกว่า ๓๐ เซนติเมตร
ให้นั่งได้อีกหนึ่งคน ถ้าผู้โดยสารเป็นเด็กอายุไม่เกิน ๑๐ ปี
ให้นับสองคนเท่ากับผู้ใหญ่หนึ่งคน


ให้ไว้ ณ วันที่ ๘ เมษายน พ.ศ. ๒๕๒๔
ประเทือง กีรติบุตร
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากมาตรา ๕ (๖) แห่งพระราชบัญญัติรถยนต์ พ.ศ. ๒๕๒๒ บัญญัติให้ออกกฎกระทรวงกำหนดน้ำหนักบรรทุกอย่างมากและจำนวนคนโดยสารอย่างมาก
สำหรับรถยนต์ส่วนบุคคลและรถยนต์สาธารณะ จึงจำเป็นต้องออกกฎกระทรวงนี้

กฎกระทรวง ฉบับที่ ๙ (พ.ศ. ๒๕๒๕)
ออกตามความในพระราชบัญญัติรถยนต์ พ.ศ. ๒๕๒๒[๓]

หมายเหตุ :-
เหตุผลในการประกาศใช้กฎกระทรวงฉบับนี้ เนื่องจากกฎกระทรวง ฉบับที่ ๓ (พ.ศ. ๒๕๒๔) ออกตามความในพระราชบัญญัติรถยนต์
พ.ศ. ๒๕๒๒ ข้อ ๑ (๔) ได้กำหนดน้ำหนักบรรทุกสำหรับรถยนต์บรรทุกส่วนบุคคล ประเภท ๓
เพลา ๑๐ ล้อ โดยเพลากลางและเพลาหลังใช้ล้อคู่
ให้มีน้ำหนักรถรวมน้ำหนักบรรทุกไม่เกิน ๒๕,๐๐๐ กิโลกรัม เมื่อนำไปใช้เดินบนทางหลวง
ปรากฏว่ามีน้ำหนักเกินกว่าสภาพทางหลวงจะรับน้ำหนักได้ สมควรปรับปรุงน้ำหนักบรรทุกสำหรับรถยนต์บรรทุกส่วนบุคคลประเภทดังกล่าวเสียใหม่
ให้เหมาะสมและให้สอดคล้องกับประกาศผู้อำนวยการทางหลวงแผ่นดิน เรื่อง
ห้ามใช้ยานพาหนะโดยที่ยานพาหนะนั้นมีน้ำหนัก น้ำหนักบรรทุก
หรือน้ำหนักลงเพลาเกินกว่าที่ได้กำหนดเดินบนทางหลวง ลงวันที่ ๑๔ ธันวาคม ๒๕๑๙
ซึ่งออกตามความในข้อ ๕๖ แห่งประกาศของคณะปฏิวัติ ฉบับที่ ๒๙๕ ลงวันที่ ๒๘ พฤศจิกายน
พ.ศ. ๒๕๑๕ โดยให้มีน้ำหนักรถรวมน้ำหนักบรรทุกไม่เกิน ๒๑,๐๐๐ กิโลกรัม จึงจำเป็นต้องออกกฎกระทรวงนี้


สิทธิกานต์/ปรับปรุง
๕ เมษายน
๒๕๖๒

วศิน/ตรวจ
๑๐ เมษายน ๒๕๖๒

[๑] ราชกิจจานุเบกษา
เล่ม ๙๘/ตอนที่ ๗๓/ฉบับพิเศษ หน้า ๑/๑๕ พฤษภาคม ๒๕๒๔
[๒] ข้อ ๑
(๔) แก้ไขเพิ่มเติมโดยกฎกระทรวง ฉบับที่ ๙ (พ.ศ. ๒๕๒๕) ออกตามความในพระราชบัญญัติรถยนต์
พ.ศ. ๒๕๒๒
[๓]ราชกิจจานุเบกษา
เล่ม ๙๙/ตอนที่ ๙/ฉบับพิเศษ หน้า ๖/๒๕ มกราคม ๒๕๒๕